El secretari autonòmic de Medi Ambient, Julià Àlvaro, visita les urbanitzacions de Carcaixent
13 de Agosto de 2015

Carcaixent

Julià Àlvaro, secretari autonòmic de Medi Ambient i Canvi Climàtic, ha visitat hui les urbanitzacions de Carcaixent, Santa Marina i Sant Blai, per a comprovar sobre el terreny la problemàtica d’estes àrees urbanes en relació als incendis forestals i els perills mediambientals que sen podrien derivar. Julià Àlvaro ha estat acompanyat per l’alcalde de Carcaixent, Paco Salom, i pels regidors Paula Lozano (Medi Ambient), Ivan Martí (Serveis Municipals) i Vicent Albelda (Urbanisme) així com pels alcaldes d’Alzira, Diego Gòmez i de La Barraca d’Aigües Vives, Verònica Almunia amb els respectius regidors de Medi ambient d’estes localitats. També han assistit els presidents de les associacions veïnals de les urbanitzacions de Carcaixent i altres tècnics municipals.

La visita ha començat a la urbanització de Santa Marina amb la visita al punt de sistema de defensa d’incendis forestals (SIDEINFO), un mecanisme de defensa que  actua humitejant la vegetació mitjançant una pluja artificial abans que l'incendi estiga a prop, creant unes condicions en les quals el foc no podria propagar-se en direcció al nucli habitat. Després de l’explicació del sistema per part d’un tècnic de Medi XXI,- l’empresa que va desenvolupar el projecte -, s’ha fet una demostració de com funcionaria en cas de que es detectara l’aparició d’un foc en el seu radi d’actuació. Després s’han desplaçat a la urbanització de Sant Blai, on també està habilitat un punt SIDEINFO. Durant la visita han pogut comprovar el perill potencial que suposarien els incendis per als propietaris i les seues vivendes.

L’alcalde de Carcaixent, Paco Salom, ha fet una valoració molt positiva de la visita la qual ha considerat “molt productiva, perquè ens ha permès a tots, propietaris i administració, conèixer sobre el terreny una sèrie de problemes que si no els veus directament no eres conscient de la seua magnitud”. A més, segons Salom, ha possibilitat fer visible un problema a les institucions autonòmiques per poder actuar i crear plans de protecció i prevenció conjunts. L’alcalde de Carcaixent també ha volgut destacar que hui s’ha pres consciència de que els propietaris han de ser els principals coneixedors de la realitat que els envolta, per poder prendre les mesures correctes en el moment oportú. “Han de ser part de la solució, no del problema – ha afegit - d’ahí la importància que tenen les actuacions de conscienciació, com les jornades preventives contra incendis que s’han organitzat recentment des de l’Ajuntament”.

La valoració de Julià Àlvaro ha anat en la mateix línia de remarcar la importància d’establir actuacions que eviten l’aparició d’incendis forestals. Ha recordat que des de la Conselleria de Medi Ambient s’està donant molta importància al tema de la prevenció d’incendis forestals, fet que s’evidencia amb la separació de les competències de prevenció i extinció d’incendis dins de la mateixa Conselleria. Per aquest motiu, ha manifestat la intenció de crear una campanya de prevenció d’incendis forestals que realment consciencie a la població de les conseqüències que tindrien aquestos en la seua vida quotidiana.

El SIDEINFO ha estat desenvolupat per Medi XXI, una empresa carcaixentina especialitzada en treballs de riscos forestals, la qual ha obtingut premis i reconeixements a nivell nacional per la seua tasca professional